Britanniasta Ouluun muuttanut The Guardianin toimittaja kertoo järkyttyneensä kokemuksistaan julkisessa terveydenhuollossa.

Suomalainen terveydenhoito saa kovaa kritiikkiä brittilehdessä. MOSTPHOTS

Suomea on pidetty hyvinvointivaltion mallimaana, mutta maan terveydenhuolto on Euroopan surkeimpia, tylyttää The Guardianin toimittaja. Hän kertoo kokemuksestaan Suomen julkisessa terveydenhuollosta:

”Joudut menemään lähimmälle lääkärin vastaanotolle aamuyhdeksältä arkipäivänä kuusivuotiaan tyttäresi kanssa, koska et voi varata aikaa puhelimitse. Kun olet ajanut toiseen kaupunginosaan, et voi varata siellä aikaa asiakaspalvelijan kautta, koska sellaista ei vastaanotolla ole. Sen sijaan sinun tulee vilauttaa tyttäresi vakuutuskorttia (tarkoittanee Kela-korttia) koneen läpi, joka antaa sinulle vuoronumeron. Sitten vain istutut ja odotat kuumeisen tyttäresi kanssa. Tai oikeastaan te seisotte, koska huone on niin täynnä, että ihmiset istuvat lattialla, rappusilla tai nojaavat vasten seiniä. Numerot ilmestyvät näytölle noin kymmenen minuutin välein satunnaisessa järjestyksessä, joten ei ole mitään tietoa, kuinka kauan joudut odottamaan. Samalla tyttäresi valittaa sahaavaan kuumeista oloaan.”

Kello 10.45 toisen potilaan isä puuskahtaa turhautuneena, että hän on jonottanut jo kello 8.15 asti ja että nyt riittää.

– Ennen pystyi vain varaamaan ajan lääkärille! isä sanoo vihaisesti ja lähtee yksityislääkärille.

Toimittaja huomauttaa, ettei nyt edes jonoteta lääkärin vastaanotolle, vaan vasta sairaalanhoitajalle, joka arvioi, kuinka kiire lapsellasi on päästä lääkärin vastaanotolle tai tarvitaanko lääkäriä lainkaan.

Kello 11.30 toimittajaisä luovuttaa ja vie tyttärensä yksityislääkärille. Käynnistä hän joutuu pulittamaan 50 puntaa eli noin 64 euroa.

Verot koulutukseen ja päivähoitoon

Toimittaja on järkyttynyt siitä, ettei kyseessä ole suinkaan painajaistilanne Britannian julkisesta terveydenhuollosta 10 vuotta sitten leikkausten jälkeen, vaan kaikki tämä tapahtui hänelle ylistetyssä hyvinvointivaltiossa aivan hiljattain.

Vaikka Suomen oppimistulokset ovat läntisen maailman huippua, kuuluu Suomen terveydenhuolto toimittajan mukaan Euroopan surkeimpiin – ja on vain menossa pahempaan suuntaan.

Hän perustaa väitteensä muun muassa OECD:n raporttiin vuodelta 2013, jonka mukaan Suomen terveydenhuoltojärjestelmä on jatkuvassa rahoituspulassa. Raportin mukaan 80 prosenttia suomalaisista joutui odottamaan yli kaksi viikkoa lääkärin vastaanotolle vuonna 2012.

– Suomen korkeat verot menevät koulutukseen ja päivähoitoon.

Toimittajan mukaan suurin ongelma on toimimaton julkinen terveydenhuolto, joka ei suinkaan ole ilmainen. Hän luettelee artikkelissaan esimerkkihintoja: lääkärikäynti 16,10 euroa, sairaalakäynti 38 euroa ja sairaalassa vietetty yö jopa 679 euroa.

Toimittaja vetoaa myös Etelä-Suomen Sanomien juttuun, jonka mukaan lääkärille pääsyä voi joutua odottamaan maan eteläosissa jopa kuukauden tai kaksi.

”Vakuutus pakollinen”

Oululainen yksityislääkäri kertoo The Guardianille ongelman taustalla olevan myös se, että lahjakkaimmat lääkärit menevät yksityissektorille, koska siellä palkat ovat parempia eikä työtahti ole yhtä kiireinen.

– Kokemattomimmat ja tehottomimmat päätyvät julkiselle puolelle.

Yksityislääkärin mukaan julkisen terveydenhuollon tilanne on niin paha, että monien vanhempien mielestä sairausvakuutus on lähes pakollinen heidän lapsilleen.

Sosiaali- ja terveysministeriön hallitusneuvos Pekka Järvinen huomauttaa The Guardianille, että terveydenhuoltojärjestelmää ollaan parhaillaan uudistamassa ja tavoitteena on saada uudistus valmiiksi vuoteen 2019 mennessä. Oululainen yksityislääkäri ei ole suunnitelmasta vakuuttunut.

– Ehkä uuden järjestelmän myötä asiat toimivat tehokkaammin. Se jää nähtäväksi, mutta nyt järjestelmä on täysi sekamelska.

Lähde: The Guardian